DEĊIŻJONI TAL-KUMMISSJONI
tad-29 ta’ Ottubru 2007
li jemenda l-Appendiċi B ta’ l-Anness VII ta’ l-Att ta’ l-Adeżjoni tal-Bulgarija u r-Rumanija fir-rigward ta’ ċerti stabbilimenti fis-setturi tal-laħam, tal-laħam tat-tjur, tal-ħut u tal-ħalib u l-prodotti tal-ħalib fir-Rumanija
(notifikata taħt id-dokument numru C(2007) 5210)
(Test b’relevanza għaż-ŻEE)
(2007/710/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta’ l-Adeżjoni tal-Bulgarija u r-Rumanija, u b’mod partikolari l-Anness VII, Kapitolu 5, Sezzjoni B, Sottosezzjoni I, paragrafu (e) tiegħu,
Billi:
(1)
Ir-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene ta’ l-oġġetti ta’ l-ikel (1) u r-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (2) jistipulaw ċerti rekwiżiti strutturali għal stabbilimenti li jaqgħu fl-ambitu ta’ dawk ir-Regolamenti.
(2)
L-Anness VII, Kapitolu 5, Sezzjoni B, Sottosezzjoni I, paragrafu (a) ta’ l-Att ta’ l-Adeżjoni tal-Bulgarija u r-Rumanija jistipula li ċerti rekwiżiti strutturali stipulati f’dawk ir-Regolamenti m’għandhomx japplikaw għall-istabbilimenti fir-Rumanija elenkati fl-Appendiċi B ta’ l-Anness VII ta’ l-Att ta’ l-Adeżjoni (“il-lista ta’ l-istabbilimenti”) sal-31 ta’ Diċembru 2009, b’ċerti kundizzjonjiet.
(3)
Il-lista ta’ stabbilimenti ġiet aġġornata mid-Deċiżjoni tal-Kummissjoni 2007/23/KE tat-22 ta’ Diċembru 2006 li temenda l-Appendiċi B ta’ l-Anness VII ta’ l-Att ta’ l-Adeżjoni ta’ l-2005 fir-rigward ta’ ċerti stabbilimenti fis-setturi tal-laħam, il-ħalib u l-ħut fir-Rumanija (3).
(4)
Fir-Rumanija, ċerti stabbilimenti fis-setturi tal-laħam, tal-laħam tat-tjur, tal-ħut u tal-ħalib u l-prodotti tal-ħalib lestew il-proċess ta’ aġġornament u issa huma konformi għal kollox mal-leġislazzjoni Komunitarja. Barra minn hekk, ċerti stabbilimenti waqqfu l-attivitajiet tagħhom. Għaldaqstant il-lista ta’ stabbilimenti għandha tiġi emendata biex jitqiesu dawn il-bidliet.
(5)
Barra minn hekk, fir-Rumanija ċerti stabbilimenti tal-laħam, tal-laħam tat-tjur, tal-ħut, u tal-ħalib u l-prodotti tal-ħalib qed isibu diffikultajiet biex jikkonformaw mar-rekwiżiti strutturali rilevanti stipulati fir-Regolamenti (KE) Nru 852/2004 u (KE) Nru 853/2004 minħabba limitazzjonijiet tekniċi. Dawk l-istabbilimenti jeħtieġu iżjed ħin biex jispiċċaw il-proċess ta’ aġġornament sabiex jiġu għal kollox konformi mar-rekwiżiti strutturali rilevanti stipulati f’dawk ir-Regolamenti. Dawk l-istabbilimenti għandhom għalhekk jiżdiedu mal-lista ta’ stabbilimenti li qegħdin fi transizzjoni.
(6)
Dawk l-istabbilimenti pprovdew garanziji li għandhom il-fondi neċessarji biex jirrimedjaw in-nuqqasijiet li għad fadlilhom fi żmien il-perjodu transitorju. It-tagħrif dettaljat rigward in-nuqqasijiet għal kull stabbiliment huwa disponibbli.
(7)
F'ġieħ iċ-ċarezza tal-leġislazzjonijiet Komunitarji, huwa xieraq li l-lista ta’ stabbilimenti li tinsab fl-Appendiċi B ta’ l-Anness VII ta’ l-Att ta’ l-Adeżjoni tal-Bulgarija u r-Rumanija tinbidel bil-lista li tinsab fl-Anness ta’ din id-Deċiżjoni.
(8)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Appendiċi B ta’ l-Anness VII ta’ l-Att ta’ l-Adeżjoni tal-Bulgarija u r-Rumanija qiegħed jinbidel bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 29 ta’ Ottubru 2007.